Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 2223/96 for så vidt angår anvendelsen af ENS 95 ved fastsættelsen af medlemsstaternes bidrag til de momsbaserede egne indtægter

(forelagt af Kommissionen)

BEGRUNDELSE

Med forordning nr. 2223/96 blev der indført et nyt revideret europæisk national- og regionalregnskabssystem (ENS 95). Gennemførelsen af målsætningerne i traktaten om Den Europæiske Union, bl.a. virkeliggørelsen af Den Økonomiske og Monetære Union, kræver, at EU-institutionerne, regeringerne, de økonomiske beslutningstagere og arbejdsmarkedets parter har statistiske kvalitetsværktøjer til rådighed, således at de kan træffe deres beslutninger på grundlag af harmoniserede og pålidelige statistiske oplysninger.

Det nye europæiske national- og regionalregnskabssystem (ENS 95) er et vigtigt fremskridt i forhold til den tidligere udgave fra 1979. Der er sket forbedringer med hensyn til harmonisering af metodologien, og der er opnået større præcision og klarhed i de begreber, definitioner, klassifikationer og regnskabsprincipper, der skal anvendes for at nå frem til en sammenhængende, pålidelig og sammenlignelig kvantitativ beskrivelse af medlemsstaternes økonomier. Forordningen har desuden gjort det obligatorisk at anvende det nye ENS 95. I forbindelse med overgangen til det nye system har samtlige medlemsstater samtidig yderligere forbedret kvaliteten af deres nationalregnskaber, idet de har foretaget en grundig gennemgang af de kilder og metoder, de anvender i praksis for at udarbejde regnskaberne.

Det hedder i artikel 1, stk. 2, i forordning nr. 2223/96 om ENS 95, at ENS skal anvendes for alle retsakter udstedt af Fællesskabet, hvori der henvises til ENS eller definitionerne deri; dog fremgår det af artikel 8, at med henblik på budget og egne indtægter og uanset artikel 1, stk. 2, er det ENS 2. udgave, der er det gældende nationalregnskabssystem, så længe afgørelse 94/728/EF (afgørelsen om egne indtægter) er i kraft. Da forordningen om ENS 95 blev vedtaget, antog man, at afgørelsen om egne indtægter ville blive ændret i 1999. En ny afgørelse om egne indtægter forventes nu at træde i kraft den 1. januar 2002.

ENS-nationalregnskabsdataene anvendes på flere forskellige måder i budgetproceduren, bl.a. til at fastsætte budgetlofter, til at beregne BNI som grundlag for den fjerde indtægtskilde og til at fastsætte medlemsstaternes bidrag til den momsbaserede indtægtskilde. Kun sidstnævnte er berørt af dette udkast til forordning.

Der anvendes meget detaljerede nationalregnskabsdata ved fastsættelsen af de momsbaserede egne indtægter for at justere for forskelle mellem medlemsstaternes praksis med hensyn til afgrænsning af skattegrundlaget og EU's harmoniserede momsberegningsgrundlag. Efterhånden som medlemsstaterne går over til ENS 95, har de ikke længere de detaljerede ENS 79-data til rådighed. Det ville være meget omkostningskrævende og risikabelt at forsøge at genberegne dem, og det ville heller ikke tjene noget formål, da eksperterne er enige om, at det i forbindelse med omvægtning af momssatserne ikke har nogen betydning for resultatet, om der anvendes ENS 79 eller ENS 95. I stedet vil det være bedre at anvende de bedste data, der er til rådighed, og det er netop ENS 95-dataene. Dette synspunkt er blevet accepteret af medlemsstaternes repræsentanter i Det Rådgivende Udvalg for Egne Indtægter.

Det kræver formelt en mindre ændring af forordning 2223/96, før der kan anvendes ENS 95-data, hvilket er formålet med dette udkast til forordning. Nogle medlemsstater har udtrykkeligt anmodet om, at lovgivningen blev ajourført på dette punkt.

2000/0241 (COD)

Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 2223/96 for så vidt angår anvendelsen af ENS 95 ved fastsættelsen af medlemsstaternes bidrag til de momsbaserede egne indtægter

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen [1],

[1] EFT C af , s. .

i henhold til fremgangsmåden i traktatens artikel 251 [2], og

[2] EFT C af , s. .

ud fra følgende betragtninger:

(1) Det fastsættes i artikel 8 i forordning nr. 2223/96 [3], at med henblik på budget og egne indtægter er det ENS 2. udgave, der er det gældende europæiske nationalregnskabssystem, jf. forordning (EØF, Euratom) nr. 1552/89 [4], så længe afgørelse 94/728 (EF, Euratom) er i kraft.

[3] EFT L 310 af 30.11.1996.

[4] Ophævet og erstattet af forordning (EF, Euratom) nr. 1150/2000.

(2) Data i henhold til ENS 2. udgave er ikke længere til rådighed på det detaljeringsniveau, der kræves ved beregning af de momsbaserede egne indtægter.

(3) Dette har ikke betydning for de procedurer, der er vedtaget med henblik på fastsættelse af de BNI-baserede egne indtægter.

(4) Det er tilrådeligt at anvende de bedst tilgængelige statistiske data ved beregning af medlemsstaternes budgetbidrag.

(5) Udvalget for Det Statistiske Program, der er nedsat ved Rådets afgørelse 89/382/EØF [5], Euratom, er blevet hørt i overensstemmelse med artikel 3 i afgørelsen -

[5] EFT L 181 af 28.6.1989.

UDSTEDT FØLGENDE FORORDNING:

Artikel 1

I artikel 8 i forordning (EF) nr. 2223/96 indsættes følgende stk. 1a.:

"1a. Ved beregning af de momsbaserede egne indtægter og uanset stk. 1 kan medlemsstaterne anvende data baseret på det nye europæiske national- og regionalregnskabssystem (ENS 95), så længe afgørelse 94/728/EF, Euratom er i kraft."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Europa-Parlamentets vegne På Rådets vegne

Formand Formand